1Pahari handiai je jari intehau tuntang je paham inyinta awi Hatalla Bapa, tuntang ihaga awi Yesus Kristus. Kilau rewar Yesus Kristus, aku -- Yudas -- paharin Yakobus, 2maharap: Keleh Hatalla manenga berkat, asi tuntang kasanang je hakutoh akan keton. 3Pahari handiai je inyinta! Angatku puna handak toto manyurat akan keton tahiu kasalamat je jari sama ingkeme awi itah. Tapi toh aku mangkeme kilau inyoho uka manasehat keton hapan surat toh mangat keton harajur miar hakalahi akan kapercaya je jari sinde inenga Hatalla palus katatahie akan ungkup Ayue. 4Basa itah dia katawan, aton pire-pire oloh je benye-benyem tame manyangkelat itah. Ewen te oloh je darhaka je manantowang-manambalik barita tahiu asin Hatallan itah, awi ewen manggau katika mangat mameda angat kipen belai ewen. Tuntang ewen manolak Yesus Kristus, Panguasa tuntang Tuhan itah je tunggal. Bara horan hukuman ewen jari inujum huang Surat Barasih. 5Taloh handiai te uras jari ingatawan keton. Tapi aku handak mampingat keton tahiu ampin Tuhan manyalamat bangsa Israel bara Misir, tapi limbah te Ie mambinasa kare oloh je dia percaya bara marak ewen te. 6Ingat kare malekat je lalau malabien mahapan kuasae, sampai ewen haguet malihi eka ewen melai. Hatalla mamasong kare malekat te hapan rantai je katatahie, huang penda eka je kaput pijem. Intu hete ewen inahan harajur sampai hukuman buah ewen hong Andau je paham hai te kareh. 7Ingat kea lewu Sodom tuntang Gomora tuntang kare lewu je hakaliling, je intu hete oloh lewu mawi kare hal je sama dengan taloh je iawi kare malekat te. Ewen mawi kare taloh je harayap tuntang papa, sampai ewen ingapehe hapan apui je katatahie, mangat manjadi pampingat akan oloh handiai. 8Kalote kea kare oloh je panupi sampai ewen mawi dosa taharep bitin ewen kabuat. Ewen manampayah kuasan Hatalla te randah tuntang mahina kare kawan taloh belom je tinduh-barasih hong sorga. 9Mikhael kabuat, je mangapala kare kawan malekat, dia puji mawi taloh kilau te. Katika ie hakalahi dengan setan metoh kalahi tahiu eweh je kareh mandino hantun Moses, Mikhael dia bahanyi mahakim Setan mahapan kare auh je papa. Mikhael baya hamauh, "Tuhan kareh malait ikau!" 10Tapi hapan kare auh je mamapa, kare oloh te manyarang kare taloh handiai je dia ewen haratie. Ewen sama kilau kare meto je jaton tirok-akale, je mangatawan kare taloh hapan pangkeme bewei. Tapi kare taloh te haream je mawi ewen manjadi hancor. 11Calaka ewen te! Ewen jari manuntut jalan je jari ihoroi awi Kain. Mandino duit, ewen mampanjato erepe akan tiwing kalayau, sama kilau Bileam. Tuntang ewen kea lenyoh awi ewen melawan kilau Korah. 12Katika keton manampa pesta, ampin hadat dasar oloh te bakajile-jilek intu marak keton. Awi ewen kuman babungo, dia mahamen, tuntang baya mingat arepe kabuat. Ewen sama kilau baunandau ije inamput riwut, tapi jaton mampamohon ujan. Ewen kea sama kilau batang kayu ije jaton mampalembut bua aloh hong wayah bua mamua; kilau kare batang kayu ije jari injawut uhate tuntang jari matei samasinde. 13Sama kilau riak ije basiak hong tasik mampalampang bure, kalote kea ewen mambure kare gawi ije mampahawen. Ewen te sama kilau kare meto ije manasaran petak danum tuntang ije jari inatap ekae awi Hatalla intu huang eka je kaput pijem palus katatahie. 14Henokh, turonan kauju bara Adam, horan puji manujum tahiu kare oloh te. Henokh hamauh "Ite, Tuhan handak dumah hayak dengan bakoya-koyan malekat Ayue ije barasih 15uka mahakim oloh handiai. Tuhan kareh mahukum kare oloh papa tagal kare gawin ewen je dia mangasene Ie. Tuntang Ie kareh mahukum kare oloh badosa tuntang darhaka tagal kakare auh ewen je mahina." 16Kare oloh te harajur bakotok tuntang manyalan oloh bewe-bewei. Ewen belom manumon kare kipen ewen je badosa. Ewen manara arep ewen kabuat, tuntang manjelap oloh beken mangat mandino ontong. 17Tapi Paharingku samandiai je inyinta, keleh mingat kare taloh je horan insanan awi kare rasul Tuhan itah Yesus Kristus. 18Jari bara horan ih ewen mansanan akan keton iete helo isut bara kalepah kalunen kareh lembut kare oloh je handak hababaka keton, iete kare oloh je belom manumon kare kipen ewen je badosa. 19Ewen te je mawi oloh dia tau hinje. Ewen dia inguasa awi Roh Hatalla tapi inguasa awi kare kipen je manumon sipat oloh kalunen. 20Tapi keton, paharingku samandiai keleh ngagalan pambelom keton hagalang kapercaya dengan Yesus Kristus. Kapercayan keton te paham barasih. Tagal te keleh balakudoa mahapan kuasan Roh Hatalla, 21tuntang keleh belom harajur hong kangkalingen sintan Hatalla katahin keton mentai asin Yesus Kristus Tuhan itah, je manenga akan keton pambelom je bujur tuntang katatahie. 22Taharep kare oloh je bembang ateie, keleh keton mamparahan asi tuntang sinta. 23Keleh manjijit oloh bara huang apui mangat manyalamat ewen. Taharep kare oloh beken keleh keton mamparahan sinta asi impahayak pangkeme mikeh, tapi keleh manyingi pakaian ewen je jari halike awi kipen ewen je badosa. 24Hatalla je olih mahaga uka keton dia manjato, tuntang je olih mimbit keton akan eka je barasih tuntang bungas dengan kahanjak je jaton katapase, 25Ie bewei Hatalla je tunggal, Panyalamat itah mahalau Yesus Kristus Tuhan itah. Ie te Hatalla je pangkahai, je barasih haliai, kuasa tuntang bapangaruh bara horan sampai toh tuntang palus katatahie! Amen.
bjn_Latn